Eienares van dagsorg-sentrum praat oor kinders wat geklap is | Netwerk24
Deur Werner Beukes 23 Augustus 2019 13:16
"As dit mý kind was, sou ek ook baie, baie kwaad gewees het," sê die eienares van Myne Maatjies, 'n dagsorgsentrum in Randfontein, Gauteng.
Ouers van die kinders wat in die dagsorgsentrum versorg word, het klagte by die polisie aanhangig gemaak nadat video's Donderdag op sosiale media versprei is wat wys hoe kinders oënskynlik geklap, verjaag en rondgestamp word. Die voorvalle het na bewering in dié dagsorgsentrum plaasgevind.
Die eienares sê in 'n video op Facebook sy erken dat sy 'n seuntjie op die hande geklap het nadat hy 'n ander kind in die gesig gekrap het.
Sy het gesê tugstappe sal gedoen word teen twee werknemers wat die kinders na bewering aangerand het.
Sy het verskoning gevra en gesê by Myne Maatjies "kom die kinders regtig eerste".
'n Pa, wat sy dogtertjie aan die begin van die jaar by die dagsorgsentrum ingeskryf het, het Donderdag aan Netwerk24 gesê: "My bloed kook behoorlik en ek voel asof ek iemand te lyf kan gaan. Ek is een van vyf ouers, van wie ek weet, wat klagte teen die dagsorgsentrum aanhangig gemaak het. My vrou het my vanoggend in 'n histeriese toestand gebel en my die video, waarin die kinders rondgeruk en gestamp word, gestuur. Ek is dadelik na die plek toe om my kind te gaan uithaal. Daar was ander ouers wat dieselfde gedoen het.
"Ek voel nou soos 'n slegte pa omdat ek toegelaat het dat my kind so mishandel word. Sy het juis in Februarie huis toe gekom met 'n seer oortjie. Dit het kompleet gelyk asof iemand haar aan haar oor geknyp of dit gedraai het."